
R E P U B L I K A    H R V A T S K A

Z A K L J U Č A K

Trgovački sud u Rijeci, po sucu ovog suda Veri Jelenović, u postupku sklapanja predstečajne nagodbe nad dužnikom KAIROS NEKRETNINE društvo s ograničenom odgovornošću za poslovanje nekretninama Rijeka, Pomerio 21, OIB: 73132834819, dana 20. studenoga 2017. 

z a k l j u č i o    j e

I. Nalaže se dužniku da u roku od osam dana dostavi ovom sudu uz poziv na gornji poslovni broj spisa ispravljeni prijedlog predstečajne nagodbe koji sadrži sve elemente nacrta predstečajne nagodbe iz članka 46.a Zakona o financijskom poslovanju i predstečajnoj nagodbi (NN 108/12, 144/12, 81/13 i 112/13, dalje ZFPPN-i),  odnosno prijedlog treba sadržavati sve elemente ovršne isprave, a osobito:
1. način uređenja odnosa s pojedinim razlučnim vjerovnicima,
2. visinu, način, oblik i rokove namirenja tražbina svakog pojedinog vjerovnika ili skupine vjerovnika u jednakom pravnom položaju u pogledu namirenja,
3. obveze dužnika prema svim vjerovnicima na provedbu mjera koje podrazumijevaju provedbu postupka smanjenja ili povećanja temeljnog kapitala društva dužnika, ako je dužnik društvo kapitala,
4. obveze dužnika na sklapanje, u određenom roku, posebnih ugovora na temelju sklopljene predstečajne nagodbe, radi naknadnog uređenja odnosa s pojedinim vjerovnicima, u pogledu davanja dodatnih osiguranja tražbina zasnivanjem založnih i drugih prava podobnih za upis u javne knjige ili promjene u postojećim upisima osiguranja tražbina, ili u pogledu uvjeta za posebne oblike namirenja prijenosom nekretnina, pokretnina ili prava na vjerovnika radi namirenja tražbina i dr.
5. obveze dužnika na ispunjenje prioritetnih tražbina radnika,
6. druge posebne obveze dužnika prema pojedinim ili svim vjerovnicima, sadržane u planu financijskog i operativnog restrukturiranja.

II. Prijedlog predstečajne nagodbe treba biti (u skladu sa člankom 66. stavak 3. ZFPPN-i) sastavljen na način da se pravni položaj svakog vjerovnika i njegove utvrđene tražbine i način, rokovi i uvjeti namirenja tražbina uređuju tako, da sklopljena predstečajna nagodba, ima snagu i pravne učinke ovršne isprave temeljem koje vjerovnik može ostvariti tražbinu prema dužniku, te da svi vjerovnici zajedno ili svaki pojedinačno mogu ostvariti tražbine prema dužniku na činidbu ili propuštanje činidbe ako su te tražbine određene nagodbom kao jednostrana obveza dužnika prema svim vjerovnicima, te da dužnik može ostvariti oslobođenje od obveza u skladu s odredbama predstečajne nagodbe. Konačni prijedlog predstečajne nagodbe mora odgovarati sadržaju plana financijskog i operativnog restrukturiranja, prihvaćenog pred nagodbenim vijećem i nacrtu predstečajne nagodbe iz članka 46.a ovoga Zakona.

III. Ako dužnik ne postupi po ovom zaključku, njegov će se prijedlog za sklapanje predstečajne nagodbe u skladu sa člankom 109. Zakona o parničnom postupku (NN 53/91, 91/92, 112/99, 88/01, 117/03, 88/05, 2/07-Odluka USRH, 84/08, 96/08, 123/08, 57/11, 148/11, 25/13 i 43/13 - Odluka USRH) odbaciti.

Rijeka, 20. studenoga 2017.

                                                                                                          Sudac
                                                                                                 Vera Jelenović 

UPUTA O PRAVNOM LIJEKU:
Protiv zaključka nije dopuštena žalba.

